b'\n_START_ARTICLE_\nHalmyris\n_START_PARAGRAPH_\nHalmyris var en romersk legionsby og havn i 600 \xc3\xa5r, anlagt i Donaudeltaet. Den tidligere romerske byen ligger ved byen Murighiol i dagens Romania.\n_START_SECTION_\nEtymologi\n_START_PARAGRAPH_\nDet latinske navnet brukt av romerne var Salmorus/Thalamonium. Byen er likevel best kjent under sitt greske navn Halmyris (\xc2\xabsalt vann\xc2\xbb) ettersom byen l\xc3\xa5 i Halmyrisbukta.\n_START_SECTION_\nHistorie\n_START_PARAGRAPH_\nRegionen ble befolket i jernalderen. To getiske gravplasser fra mellom 300-100-tallet f.Kr. er funnet i n\xc3\xa6rheten. I den romerske perioden ble det av keiser Trajan oppf\xc3\xb8rt et castrum p\xc3\xa5 en tidligere getisk bosetting. Festningen ble \xc3\xb8delagt og gjenoppbygget flere ganger, og som bosetning ble stedet endelig forlatt p\xc3\xa5 600-tallet e.Kr._NEWLINE_Den siste romerske festningen hadde en trekantet form, to innganger, 15 t\xc3\xa5rn og et forsvarssystem med tre vollgraver. Innenfor murene var et bad (therm\xc3\xa6), en basilika, administrative hus og bygninger for rekreasjon._NEWLINE_Halmyris var det \xc3\xb8stligste punkt langs grensen i Donau og tjente sannsynligvis som forsyningshavn for fl\xc3\xa5ten. Tidlige romerske inskripsjoner tyder p\xc3\xa5 eksistensen av landsbyer for sj\xc3\xb8folk (vicus classicorum). Under den siste romerske perioden kan to romerske marineavdelinger Classis in Plateypegiis og Musculi Schytici ha v\xc3\xa6rt plassert her. De hadde sm\xc3\xa5 fart\xc3\xb8yer som passet for Donau.'